Mjøl- og lýsideildin hjá P/F Havsbrún tekur í høvuðsheitum ímóti uppsjóvarfiski og slógvi av uppsjóvarfiski, og framleiðir fiskamjøl og fiskalýsi burtur úr hesum. Harafturat framleiðir fóðurdeildin hjá Havsbrún fiskafóður burtur úr fiskamjøli og–lýsi, umframt at Havsbrún innflytur korn, plantumjøl, plantuolju o. a. í leysum til hesa framleiðsluna. Havsbrún útflytur eisini fiskamjøl í leysum. Í viðgerðini av umhvørvisgóðkenningini er dentur lagdur á at minka um útlát av royki, dusti, lukti, larmi og spillvatni frá virkseminum, og at minka um árin frá dálking av olju, lýsi og kemikalium vegna óhapp. Metingin av umhvørvisviðurskiftum er grundað á, at P/F Havsbrún kann taka ímóti umleið 450.000 tonsum av feskum fiski og framleiða 140.000 tons av fiskamjøli og–lýsi, umframt 150.000 tons av fiskafóðri um árið.